Mathata a ka a thomile ka moragonyana ga go boela Sepania, e lego naga yeo batswadi ba ka ba tšwago go yona. Ke ile ka thoma go kwa dihlabi tše bohloko matsogong a ka le mo dikokoilaneng. Ka morago ga nywaga e mebedi re bone dingaka tše dintši, re ile ra hwetša ngaka e tumilego ya bolwetši bja marapo yeo e boletšego e tiišitše gore: “Go šetše go senyegile.” Mma o ile a thoma go lla. Ke ile ka kwa dipolelwana tše sa tlwaelegago tše bjalo ka gore “bolwetši bjo šoro bja tshepedišo ya go lwantšha malwetši” le “bolwetši bja marapo bjo bo hlaselago malokololo bjo bo swarago bana (juvenile polyarthritis)” * ka phapošing yeo e tonyago ya mmala o mosehla. Le ge ke be ke sa kwešiše gakaalo ka ge ke be ke sa le ngwanenyana wa nywaga e lesome feela, fela ke ile ka lemoga gore tšeo e be e le ditaba tše mpe.